ປະທານສາຍ​ການ​ບິນ Korean Air ອອກ​ມາ​ ຂໍອະ​ໄພ​ໂທດ​ ແທນລູກສາວ
ທ່ານ​ນາງ Cho Hyun-ah ​ ໄດ້​ເກີດ​ຄວາມ​ໂມ​ໂຫ ຫຼັງຈາກ​ພະນັກງານ​ບໍລິການ​​ ໃນ​ຊັ້ນ​ທີ​ນຶ່ງ ​ເອົາໝາກຖົ່ວ ຢູ່​ໃນ​ຊອງ ​ໄປ​ບໍລິການ​ໃຫ້​ນາງ ​ແທນ​ທີ່​ຈະ​​ເອົາ​ໃສ່​ຈານ.
ປະທານບໍລິຫານ ສາຍການບິນ Korean Air ໄດ້ອອກມາຂໍ ອະໄພໂທດ ສຳຫລັບອັນທີ່ທ່ານເວົ້າວ່າ ເປັນ  ຂອງລູກສາວທ່ານ ຊຶ່ງເປັນຜູ້ບໍລິຫານຂັ້ນສູງຂອງ ສາຍການບິນ ທີ່ໄດ້ເຮັດໃຫ້ຖ້ຽວບິນຊັກຊ້າ ຍ້ອນທ່ານນາງ ບໍ່ພໍໃຈກັບວິທີການບໍລິການ ທີ່ນາງໄດ້ຮັບນັ້ນ ຢູ່ທີ່ກອງປະຊຸມຖະແຫລງຂ່າວ ໃນວັນສຸກວານນີ້ ທ່ານ Cho Yang-ho ໄດ້ກົ້ມຫົວລົງ ໃນການສະແດງເຖິງຄວາມເສຍໃຈ ຢ່າງເລິກເຊິ່ງ ຕາມປະເພນີ ແລ້ວກ່າວວ່າ ທ່ານຄວນໄດ້ລ້ຽງ ລູກສາວຂອງທ່ານ ໃຫ້ດີກວ່ານີ້ ທ່ານ Cho Yang-ho ເວົ້າວ່າ ທ່ານນາງ Cho Hyun-ah  ໄດ້ເກີດຄວາມໂມໂຫ ເມື່ອອາທິດ ແລ້ວນີ້ ຫຼັງຈາກພະນັກງານບໍລິການໃນຊັ້ນທີນຶ່ງ ເອົາໝາກຖົ່ວ macadamia ຢູ່ໃນຊອງ ໄປບໍລິການໃຫ້ນາງ ແທນທີ່ຈະເອົາ ໃສ່ຈານ ນາງ Cho ໄດ້ບັງຄັບໃຫ້ເຮືອບິນ ກັບຄືນໄປປະຕູ ແລ້ວກໍໄລ່ພະນັກງານ ບໍລິການຄົນນັ້ນ ລົງຈາກຍົນ ເຫດການດັ່ງກ່າວນີ້ ກໍ່ໃຫ້ເກີດຄວາມໂກດແຄ້ນຢ່າງກວ້າງຂວາງ ໃນເກົາຫຼີໃຕ້ ແລະ ໄດ້ສົ່ງຜົນໃຫ້ ທ່ານນາງ Cho ຖືກປົດອອກ ຈາກຕຳແໜ່ງຕ່າງໆ ທີ່ທ່ານນາງດຳລົງຢູ່ນັ້ນ ລວມທັງຕຳແໜ່ງ ຮອງປະທານ  ສາຍການບິນເກົາຫລີ ຂອງຄອບຄົວຂອງທ່ານນາງ ທ່ານ ນາງ Cho ກໍໄດ້ອອກມາຂໍອະໄພໂທດ ດ້ວຍທ່າທາງທີ່ ສະແດງ ຄວາມຮູ້ສຶກເສຍໃຈ ຢ່າງເລິກເຊີ່ງເຊັ່ນກັນ ໃນວັນສຸກ ວານນີ້ ໂດຍບອກກັບບັນດານັກຂ່າວ ໃນນ້ຳສຽງຄ່ອຍໆ ທີ່ເກືອບ ບໍ່ໄດ້ຍິນວ່າ ທ່ານນາງຮູ້ສຶກເສຍໃຈ ແລະຂໍໂທດ  ສຳຫລັບພຶດຕິກຳດັ່ງກ່າວຂອງທ່ານນາງ ຫຼັງຈາກ ໄດ້ມີການຮ້ອງທຸກ ຈາກກຸ່ມສັງຄົມພົນລະເມືອງ ບັນດາ ເຈົ້າໜ້າທີ່ເກົາຫຼີໃຕ້ ໄດ້ເປີດສາກການສືບສວນສອບສວນ ເພື່ອ ເບິ່ງວ່າ ສາຍການບິນ Korean Air ໄດ້ທຳການລະເມີດ ກົດໝາຍຄວາມປອດໄພດ້ານການບິນ ໃດໆຫຼືບໍ່